ยูโอบี-มูลนิธิฯ ร่วมมอบ “ของขวัญ” นร.ประถม 6 จังหวัด หวังสร้างวินัย “การออม”
ยูโอบี จับมือ มูลนิธิ ซี.ซี.เอฟ. ร่วมส่งมอบของขวัญให้นักเรียนประถม 6 จังหวัด พร้อมลงพื้นที่แนะนำการเงิน หวังสร้างวินัยการออม-ประหยัด ให้เป็นนิสัยตั้งแต่เด็ก

ยูโอบี จับมือ มูลนิธิ ซี.ซี.เอฟ. ร่วมส่งมอบของขวัญให้นักเรียนประถม 6 จังหวัด พร้อมลงพื้นที่แนะนำการเงิน หวังสร้างวินัยการออม-ประหยัด ให้เป็นนิสัยตั้งแต่เด็ก
22 ก.ค. 2565

นายสัญชัย อภิศักดิ์ศิริกุล กรรมการ รองกรรมการผู้จัดการใหญ่การเงินและสนับสนุนธุรกิจ ธนาคารยูโอบี ประเทศไทย กล่าวว่า เด็กคืออนาคตของประเทศไทยและโลก ผู้ใหญ่ทุกคนจึงจำเป็นต้องช่วยกันสนับสนุนพวกเขาโดยหาโอกาสให้เด็กเหล่านี้ได้แสดงศักยภาพของตน พร้อมช่วยชี้แนะแนวทางในการดำเนินชีวิตอย่างมีคุณภาพต่อไป ดังเช่นพนักงานธนาคารยูโอบีกว่า 70 ชีวิตที่อาสาลงพื้นที่ทุกจังหวัดในโครงการนี้ ได้แก่ เชียงราย สมุทรปราการ ฉะเชิงเทรา พระนครศรีอยุธยา อุบลราชธานี และสตูล
“ภาวะที่ทุกครอบครัวต้องเผชิญความยากลําบาก สิ่งของจาก UOB Gift for Good จึงไม่ใช่ของขวัญทั่วไป แต่ยังเป็นของที่เด็กๆ ฝันถึงหรืออยากได้ แต่ครอบครัวไม่มีกำลังที่จะจัดหามาให้พวกเขาได้ การส่งมอบของฝันแก่เด็กๆ ครั้งนี้ นอกจากจะได้เติมเต็มสิ่งจําเป็นต่อคุณภาพชีวิตพวกเขาแล้ว ยังเป็นเสมือนกําลังใจสําคัญที่ผู้ใหญ่ทุกคนอยากจะให้แก่ชีวิตพวกเขาได้เดินหน้าต่อสู่สิ่งที่หวังด้วย” สัญชัย กล่าว
ทั้งนี้มีของขวัญกว่า 2,110 ชิ้น ทุนการศึกษา 41 ทุน ปรับปรุงห้องน้ำ 11 ห้อง ชุดเตาแก๊สและเครื่องครัว 5 ชุด และเครื่องกรองน้ำสะอาด ส่งมอบถึงน้องๆ 2,144 คน ใน 6 จังหวัด 6 โรงเรียน
“นอกจากนี้ โครงการ UOB Gift for Good ยังได้รับสมัครพนักงานอาสา เพื่อร่วมกิจกรรมกับน้องๆ โดยชวนพวกเขามาสนุกกับเรื่องการเงิน เพราะเมื่อเด็กๆ พอเข้าใจแล้วก็จะมีทัศนคติที่ดีและเห็นประโยชน์ของการออมเงินตั้งแต่วันนี้ซึ่งถือเป็นการเตรียมความพร้อมของชีวิตที่มั่นคงในอนาคตพวกเขาด้วย” สัญชัย กล่าว
ส่วน “น้องป๋อมแป๋ม” ชั้นประถมศึกษาปีที่ 5 เล่าให้ฟังพร้อมรอยยิ้มบนใบหน้าว่า “หนูดีใจมากค่ะที่ได้รับจักรยาน หนูจะปั่นมาโรงเรียนทุกวันและใช้ให้คุ้มค่า หนูขอขอบคุณพี่ๆ ที่มามอบสิ่งของและติดตั้งเครื่องกรองน้ำสะอาดให้ที่โรงเรียนและทำกิจกรรมที่ดีๆ และเป็นประโยชน์ วันนี้หนูได้ความรู้เกี่ยวกับการเงินที่หนูไม่เคยรู้มาก่อนทำให้หนูรู้จักคำว่า จำเป็น และต้องการ หลังจากนี้หนูจะใช้จ่ายเงินจากความเป็นให้มากกว่าความต้องการ หนูจะได้มีเงินออม
ทั้งนี้ เพื่อใช้ในยามจำเป็น และอนาคตทางการศึกษาของหนูด้วย หากหนูมีเงินออมมากๆ เมื่อหนูเรียนชั้นสูงขึ้น หนูจะได้มีเงินจำนวนนี้ไปใช้เพื่อการศึกษาได้  หนูจะนำเอาความรู้วันนี้ไปเล่าให้คุณแม่ฟัง หนูอยากให้มีกิจกรรมมแบบนี้ สนุกมาก ขอขอบคุณพี่ๆ ที่มามอบรอยยิ้มและเสียงหัวเราะให้พวกเรา พร้อมมอบกระเป๋า และอุปกรณ์ต่างๆ ให้หนูจะใช้กระเป๋าใบนี้มาโรงเรียนทุกวันเลยค่ะ
นอกจากนี้ ยังมี “น้องปาย” ชั้นประถมศึกษาปีที่ 4 ที่เล่าว่า “ผมดีใจมากที่พี่ๆ ยูโอบีได้นำเอากระเป๋านักเรียนใบใหม่มาแจก เพราะผมไม่เคยมีกระเป๋าใบใหม่ กระเป๋าที่ใช้อยู่ตอนนี้ก็เก่าแล้วและผมจะใช้ใบใหม่มาใช้สำหรับใส่สมุด หนังสือ อุปกรณ์การเรียนมาโรงเรียนทุกวัน และขอบคุณที่พี่ๆ มาปรับปรุงห้องน้ำให้กับพวกผมด้วยครับ รวมถึงวันนี้ยังได้เล่นเกมและได้ความรู้เกี่ยวกับการใช้เงิน, การออม, การเก็บเงิน,  การฝากเงิน ทำให้ผมเข้าใจมากขึ้นว่าผมสามารถออมเงินจากที่แม่ให้มาโรงเรียนวันละ 20 บาทได้อีกด้วย ผมขอขอบคุณมากครับ อยากให้พี่ๆ CCF และพี่ๆ UOB กลับมาทำกิจกรรมแบบนี้อีก สนุกมากวันนี้ผมหัวเราะตลอดเวลาที่เล่นเกมเลยครับ
นายอนันต์ชัย ตันติภูษานนท์  ผู้อำนวยการอาวุโส ธนาคารยูโอบี ประเทศไทย หนึ่งในจิตอาสายูโอบีที่ได้ร่วมกับเพื่อนพนักงานสาขาจากเขตพื้นที่ภาคตะวันออกไปร่วมกิจกรรมที่โรงเรียนวัดโกรกแก้ววงพระจันทร์ จังหวัดฉะเชิงเทราเล่าให้ฟังว่า รู้สึกดีใจมากที่ได้เป็นส่วนหนึ่งของกิจกรรม UOB Gift for Good ทุกคนอิ่มเอมใจที่ได้มีส่วนแบ่งปันของขวัญและทุนการศึกษาให้กับเด็กๆ ที่ด้อยโอกาส
อย่างไรก็ตาม แม้บางคนที่ติดภารกิจไม่สามารถไปร่วมงานได้ แต่ก็ยังขอร่วมมอบของขวัญให้กับน้องๆ เพราะทุกคนเชื่อว่าการได้รับโอกาสที่ดีจะช่วยให้น้องๆ เยาวชนเหล่านี้ได้สัมผัสประสบการณ์ของการให้และการแบ่งปัน ซึ่งจะทำให้พวกเขาเติบโตเป็นเยาวชนและสมาชิกของสังคมที่ดีและมีคุณภาพต่อไปในอนาคต
นายวุฒิชัย จึงเจริญ ผู้อำนวยการอาวุโส ธนาคารยูโอบี ประเทศไทย หนึ่งในจิตอาสายูโอบีได้ร่วมกับเพื่อนพนักงานสาขาจากเขตพื้นที่ภาคเหนือ เสริมว่ามักมองหาโอกาสที่จะแบ่งปันและทำอะไรเพื่อชุมชน โดยเฉพาะโรงเรียนและนักเรียนที่อยู่ห่างไกล ที่โอกาสทางการศึกษาและคุณภาพชีวิตความเป็นอยู่อาจไม่เท่าเทียมกับโรงเรียนในเมือง
ทั้งนี้ หวังว่าที่ธนาคารได้มาปรับปรุงซ่อมแซมห้องน้ำให้กับโรงเรียนคริสเตียนไพศาลศาสตร์ จ. เชียงราย จะช่วยพัฒนาความเป็นอยู่ที่ดีของเด็กๆ ในโรงเรียนซึ่งเป็นพื้นฐานการเรียนรู้และการเติบโตของเด็กๆ ยิ่งไปกว่านั้น ผมอยากใช้ความรู้ทางการเงินของผมให้เกิดประโยชน์ ซึ่งวันนี้ได้มามีส่วนร่วมในกิจกรรมให้ความรู้ทางการเงินกับเด็กๆ สอนให้พวกเขาได้รู้จักบริหารจัดการและออมเงิน นับเป็นการว่านเมล็ดพันธุ์สร้างนิสัยดีๆ ให้กับเด็กที่จะเป็นอนาคตของประเทศต่อไป
สำหรับโต๊ะทำการบ้านพร้อมโคมไฟอาจเป็นเพียงชุดเฟอร์นิเจอร์สำหรับเด็กหลายๆ คน แต่สำหรับน้องขวัญข้าว คือ “ของขวัญ” ที่ช่วยเติมฝันและรอยยิ้มที่เต็มไปด้วยความสุขบนใบหน้าของน้อง “หนูดีใจมากค่ะ ที่ได้รับโต๊ะทำการบ้านและโคมไฟ เพราะหนูไม่เคยมีโต๊ะทำการบ้าน ต่อไปหนูจะไม่ต้องทำการบ้านบนพื้นอีกแล้ว และยังมีแสงไฟส่องสว่างในตอนกลางคืนอีกด้วย”
อย่างไรก็ดี เพราะมากกว่าของขวัญคือของที่ฝัน แต่ไม่อาจหามาได้ มีเด็กๆ ด้อยโอกาสจำนวนมากที่ไม่กล้าแม้จะฝันถึงของขวัญชิ้นใหม่ที่จำเป็นต่อการใช้ชีวิต ธนาคารยูโอบี ประเทศไทย ร่วมกับ มูลนิธิ ซี.ซี.เอฟ.เพื่อเด็กและเยาวชน ในพระราชูปถัมภ์สมเด็จพระเทพรัตนราชสุดาฯ สยามบรมราชกุมารี ริเริ่มโครงการ UOB Gift for Good เพื่อรวมพลังพนักงานและลูกค้า เลือกสั่งซื้อของขวัญผ่านแพลตฟอร์มออนไลน์ ส่งมอบให้กับเด็กในการดูแลของมูลนิธิฯ ตลอดช่วงคริสต์มาสต่อเนื่องถึงปีใหม่ ระหว่างเดือนธันวาคม 2564 ถึง มกราคม 2565
โดยมุ่งมั่นเติมเต็มความฝันของเด็กด้อยโอกาสด้วยของขวัญที่หลากหลายที่ช่วยส่งเสริมการศึกษาและคุณภาพชีวิต “ของฝัน” ที่เด็กๆฝันมากที่สุด คือ ทุนการศึกษา แท็บเล็ตสำหรับเรียนออนไลน์ จักรยานเพื่อเดินทางไปโรงเรียน ชุดโคมไฟและโต๊ะทำการบ้าน กระเป๋าเป้ใบใหม่ใส่ความรู้ และชุดสุขอนามัย นอกจากนี้เด็กๆ ยังฝันอยากได้ของขวัญให้กับโรงเรียนเพื่อให้เพื่อนๆ ได้ใช้ห้องน้ำที่สะอาด เครื่องกรองน้ำสะอาด ชุดเตาแก๊สและเครื่องครัวเพื่ออาหารกลางวัน